Klassieke Kamers - Innibos 2018
Met Magdalene Minnaar, José Dias, Jannie Moolman, Engelie le Roux, World Café en Sempre Vino.
Seremoniemeester: Christelle Webb Joubert
Datum en tyd: Do 28 Jun 18:00, Vr 29 Jun 18:00 en Sa 30 Jun 10:00
Hierdie vlagskip-produksie is ŉ uitsonderlike musiekervaring.
Die seremoniemeester en toerleier is radiopersoonlikheid Christelle Webb-Joubert wat gaste op ŉ konsertreis saam met van Suid-Afrika se gewildste klassieke kunstenaars.
Die eerste uitvoering is deur Jannie Moolman. Henry Purcell het gesê: “Digkuns en musiek was nog altyd susters-kunste. Apart kan hulle bloei, maar saam is dit soos om die karaktereienskappe van skoonheid en humor in een liggaam te plaas.” Frans Schubert is waarskynlik een van die grootste eksponente van die Duitse lied en sy toonsettings van Duitse digters soos Goethe en Schiller is uitstekende voorbeelde hiervan. Jannie Moolman bied aan sy gehoor van hierdie meesterlike komposisies van Schubert met briljante vertalings van die Duitse digkuns in Afrikaans deur Gisela van Zyl en Robert Brooks en word begelei deur die pianis, Engelie le Roux.
Daarna gaan gaste na die restaurant waar heerlike sop en brood bedien word.
Gaste beweeg dan na die jeugsaal waar World Café Vivaldi se Vier Seisoene gaan uitvoer. Hierdie is ŉ unieke weergawe van Vivaldi se meesterstuk deur drie uitmuntende musikante uitgevoer. Anjulie Nock (baskitaar), Petrus de Beer (viool) en Stanislav Angelov (trekklavier en vibrandoneon) verweef dié tydlose meesterstuk met vier gedigte, wat vermoedelik deur Vivaldi self geskryf is. Nock dra dié beeldskone Afrikaanse vertalings voor en bind die vier musikale seisoene so saam. De Beer is ŉ virtuoos op sy instrument asook die musikale regisseur van die musiekproduksie. Angelov bekoor met sy trekklavier en skep ŉ wonderlike atmosfeer met die spel van die vibrandoneon. Vivaldi se sonette is vertaal vanaf Italiaans na Afrikaans deur Dr Dawid de Villiers. Kom reis deur die jaargetye met woord en musiek.
Teatergangers beweeg na die lapa waar heerlike koffie en ŉ soet versnapering bedien word.
Dan kom die Sempre Vino-koor onder leiding van Wimpie Kotze aan die beurt. Die Afrikaanse verwerkings van bekende liedere deur Alna Smit en begelei deur Rassie Smit op tjello, beloof ŉ besondere ervaring te wees.
By die laaste aandoenplek tree Magdalene Minnaar en Jose Dias op. Portret is ’n miniatuurproduksie, ’n juweel na aan die hart, waarin ’n intieme beeld van die kunstenaar gebêre word. Die sopraan Magdalene Minnaar sluit haar boks van herinneringe oop en deel met die gehoor haar mees personlike gunstellinge en onvergetelike hoogtepunte uit haar skitterende sang- en verhoogloopbaan. Opera, musiekblyspel, kunslied en populêre treffer ontmoet om hierdie kleurryke Portret van ’n unieke kunstenaar te ontbloot.
Hierdie produksie beloof musikale verskeidenheid wat selfs die fynproewer sal tevrede stel.
Stanislav Angelov en Petrus de Beer